b'\n_START_ARTICLE_\nSirkkaliisa Virtanen\n_START_PARAGRAPH_\nSirkkaliisa Virtanen (s. 13. hein\xc3\xa4kuuta 1948 Pyh\xc3\xa4nt\xc3\xa4) oli tamperelainen Vasemmistoliiton kaupunginvaltuutettu 1997-2017. Vuoden 2017 kuntavaaleissa h\xc3\xa4n tippui varasijalle._NEWLINE_Vuosina 1985\xe2\x80\x931995 Virtanen istui Pirkkalan kunnanvaltuustossa ja h\xc3\xa4n oli Pirkkalan kunnanhallituksen varapuheenjohtaja 1987\xe2\x80\x931995. Vuosina 1995\xe2\x80\x931998 h\xc3\xa4n oli Vasemmistoliiton puoluevaltuuston puheenjohtaja toimittuaan sit\xc3\xa4 ennen viisi vuotta varapuheenjohtajana. Virtanen johti my\xc3\xb6s Pirkanmaan Vasemmistoliittoa 1989\xe2\x80\x931997. Sirkkaliisa Virtanen toimi Tampereen kaupungin apulaispormestarina 2008\xe2\x80\x932012._NEWLINE_Ennen apulaispormestariksi nousua Virtanen on ty\xc3\xb6skennellyt sek\xc3\xa4 useissa eri sairaanhoidon ty\xc3\xb6teht\xc3\xa4viss\xc3\xa4, muun muassa k\xc3\xa4til\xc3\xb6n\xc3\xa4 ja johtavana hoitajana, ett\xc3\xa4 sosiaali- ja terveysministeri ministeri Terttu Huttu-Juntusen ja alue- ja kuntaministeri Martti Korhosen erityisavustajana. Virtaselle on my\xc3\xb6nnetty Suomen kunnallisliiton pronssinen ansiomerkki (1987), Suomen Valkoisen Ruusun ansioristi (1994) ja Suomen kuntaliiton hopeinen ansiomerkki (1996). Toukokuussa 2015 tasavallan presidentti my\xc3\xb6nsi Virtaselle kunnallisneuvoksen arvonimen._NEWLINE_Virtanen on toiminut kolumnistina lehdiss\xc3\xa4 H\xc3\xa4meen Yhteisty\xc3\xb6, Pirkanmaan Yhteisty\xc3\xb6 ja Kansan Uutiset. H\xc3\xa4nen runojaan on julkaistu eri lehdiss\xc3\xa4 1960- ja 1970-luvuilla.'